ગાંધીનગર શહેરમાં આજે બપોરના સમયે વર્ષારાણીનું આગમન થતાં વાતાવરણમાં ઠંડક પ્રસરી ગઇ હતી. એકાએક શરૂ થયેલો વરસાદ અડધો કલાક સુધી ખાબક્યો હતો. મેઘરાજએ મહેરાબાની કરતાં પ્રથમ દિવસે જ અડધો ઇંચ વરસાદ નોંધાયો હતો. કાળઝાળ ગરમીથી ત્રાહિમામ પોકારી ગયેલા પાટનગરના રહીશોએ રાહત અનુભવી હતી. ગાંધીનગર શહેરમાં પ્રથમ વરસાદમાં જ નીચાણવાળા વિસ્તારો અને માર્ગો ઉપર ઠેર ઠેર પાણી ભરાઇ ગયા હતાં. જ્યારે પથિકાશ્રમથી ઘ-૪ સુધીના માર્ગ ઉપર દર વર્ષની જેમ આજે પણ પાણી ભરાઇ ગયા હતાં.